Predkladacia správa

Návrh poslancov Národnej rady Slovenskej republiky Dušana J a r j a b k a, Dušana            Č a p l o v i č a, Ľubomíra L i n t n e  r a  a   Zuzany M a r t i n á k o v e j na vydanie zákona, ktorým sa mení a dopĺňa zákon č. 16/2004 Z. z. o Slovenskej televízii predkladá na rokovanie vlády minister kultúry Slovenskej republiky na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov z dôvodu, že upravovaná problematika patrí                       
do pôsobnosti Ministerstva kultúry Slovenskej republiky. 

Účelom návrhu zákona je stanoviť novú právomoc Rady Slovenskej televízie – „definovať raz ročne priority verejného záujmu ako východiska pre rozpracovanie konkrétnej koncepcie programovej služby“.

S t a n o v i s k o

Cieľom predloženého návrhu je zabezpečiť diskusiu o prioritách verejného záujmu v programe Slovenskej televízie a následne definovanie týchto priorít tak, aby mohli tvoriť východisko k spracovaniu návrhu rozpočtu a programového konceptu na príslušné rozpočtové obdobie generálnym riaditeľom.

V súvislosti s deklarovaným zámerom predkladateľov je potrebné upozorniť, že predložený návrh nedefinuje nikde generálnemu riaditeľovi povinnosť novú kompetenciu Rady STV vziať na vedomie a prípravu svojich materiálov na ňu naviazať. 

V predloženom návrhu zákona sú viaceré legislatívno-technické nedostatky. Uvádzacia veta návrhu v Čl. I „V § 8 (pôsobnosť Rady Slovenskej televízie) sa dopĺňa nový ods. e) v znení:“ by mala byť doplnená o slová „ods. 1“. Doplnením navrhovaného písmena do § 8 dochádza k posunom ustanovení, na ktoré sú naviazané odvolávky v iných častiach zákona (§ 15, ods. 2, písm. b), c) a f),  § 17 ods. 3 písm. e), § 20 ods. 9). Tie v návrhu nie sú upravené.

Napriek legitímnej snahe nájsť spôsob, ako jasnejšie definovať povinnosti verejnej služby v televíznom vysielaní, návrh deklarovaný zámer nenapĺňa. Z uvedených dôvodov Ministerstvo kultúry Slovenskej republiky  n e o d p o r ú č a vysloviť súhlas s predloženým návrhom zákona.